1. ***Ένωση Συλλόγων Γονέων και Κηδεμόνων Δήμου Νίκαιας - Α. Ι. Ρέντη***
2. ***Σύλλογος Εκπαιδευτικών Πρωτοβάθμιας Εκπαίδευσης Νίκαιας – Πειραιά***
3. ***Α΄ Σύλλογος Εκπαιδευτικών Πρωτοβάθμιας Εκπαίδευσης Πειραιά “Ρήγας Φεραίος”***
4. ***ΕΛΜΕ Πειραιά***

**Κάλεσμα σε κινητοποίηση για τα σοβαρά προβλήματα των σχολείων του Δήμου μας**

**Πέμπτη 6 Φλεβάρη, ώρα: 13.30’, Δημαρχείο Νίκαιας**

*Αγαπητοί γονείς, εκπαιδευτικοί και μαθητές*

**Η κατάσταση στα σχολεία του Δήμου μας σε ό,τι αφορά τις λειτουργικές τους ανάγκες έχει φτάσει στο απροχώρητο**. Σχολικές μονάδες που δεν μπορούν να καλύψουν στοιχειώδεις ανάγκες σε είδη γραφικής ύλης, σε υλικά καθαριότητας, για υλικό υποστήριξης του εκπαιδευτικού έργου δεν γίνεται καν λόγος!

Στο έδαφος της σταθερής και χρόνιας υποχρηματοδότησης, από τις εκάστοτε κυβερνήσεις, σήμερα η κατάσταση έχει χειροτερεύσει, διότι η κατάργηση των σχολικών επιτροπών και το νέο πλαίσιο διαχείρισης των λειτουργικών δαπανών **έχει οδηγήσει σε οικονομική ασφυξία.** Χαρακτηριστικά αναφέρουμε ότι ο Δήμος χρηματοδοτήθηκε, το β’ εξάμηνο του 2024, από το Υπουργείο Εσωτερικών - για το σύνολο (83 στον αριθμό) των σχολικών μονάδων (Α/θμιας και Β/θμιας) - με 555.000 Ευρώ για την κάλυψη των λειτουργικών τους δαπανών. Από αυτά δόθηκαν στα σχολεία, μέσω του μηχανισμού της «παγίας προκαταβολής», μόλις 41.500 Ευρώ (500 ευρώ ανά σχολική μονάδα). Σημειώνουμε, επίσης, ότι δεν αποδόθηκε στα σχολεία - με δώδεκα και πλέον αίθουσες διδασκαλίας - το επιπλέον ποσό (+ 500 ευρώ) που δικαιούνται με βάση την τροποποίηση της Υ.Α., ούτε δόθηκαν 4.000 Ευρώ στα Εργαστηριακά Κέντρα, ούτε ανανεώθηκε η παγία προκαταβολή σε όσες σχολικές μονάδες αιτήθηκαν σχετικά.

Το τραγικότερο είναι ότι οι σχολικές μονάδες δεν μπορούσαν καν να αξιοποιήσουν αυτά τα ελάχιστα χρήματα. **Πρώτον,** διότι τα χρήματα παρέμειναν στη διάθεσή τους μόνο για ενάμιση μήνα (από 16 Οκτωβρίου μέχρι και τα τέλη του Νοέμβρη), **δεύτερον,** δεν υπήρχαν «διαθέσιμοι» κωδικοί για τις ανάγκες των σχολείων και **τρίτον,** υπήρξε απίστευτη γραφειοκρατία. Ενδεικτικά αναφέρουμε ότι, σύμφωνα με ανακοίνωση του Συλλόγου Εκπαιδευτικών Νίκαιας - Πειραιά, οι 48 σχολικές μονάδες συνδικαλιστικής αρμοδιότητάς του, αξιοποίησαν περίπου 7.000 ευρώ και τα υπόλοιπα 17.000 Ευρώ επιστράφηκαν στον Δήμο !!! Ίδια κατάσταση επικρατεί και στις σχολικές μονάδες Πρωτοβάθμιας Εκπαίδευσης του Ρέντη, καθώς και στα σχολεία της Δευτεροβάθμιας Εκπαίδευσης σε Νίκαια - Ρέντη, γεγονός που οδήγησε και τα αντίστοιχα σωματεία (Σύλλογος Εκπαιδευτικών Α’ Πειραιά «Ρήγας Φεραίος και ΕΛΜΕ Πειραιά), να αναδείξουν το ζήτημα αυτό.

Είναι ηλίου φαεινότερο πως **αποτελεί τραγική ειρωνεία** το γεγονός ότι, ενώ οι σχολικές μονάδες ασφυκτιούν, **αναγκάστηκαν να επιστρέψουν !!! και τα λιγοστά χρήματα** που τους δόθηκαν.

**Άμεσο αποτέλεσμα θα είναι το δίλημμα ανάμεσα στην υπολειτουργία των σχολικών μονάδων ή στην αναζήτηση πόρων από γονείς που θα βάζουν το χέρι στην τσέπη ή από χορηγούς και μεγάλους ευεργέτες,** όπως άλλωστε προβλέπεται και από το νομοθετικό πλαίσιο που έχει ήδη ψηφιστεί.

Στο πλαίσιο αυτό, η ευρύτερη σχολική κοινότητα του Δήμου μας (Γονείς, Εκπαιδευτικοί, Μαθητές) διεκδικεί:

* Γενναία αύξηση της χρηματοδότησης για την Παιδεία από τον κρατικό προϋπολογισμό και σαφές θεσμικό πλαίσιο και διαδικασίες κάλυψης των αναγκών για τη λειτουργία των σχολικών μονάδων (επανασύσταση των Σχολικών Επιτροπών και λειτουργία τους σύμφωνα με τις προτάσεις των εκπαιδευτικών ομοσπονδιών).
* Κατάργηση των αντιεκπαιδευτικών νόμων και διατάξεων σχετικά με την υφιστάμενη χρηματοδότηση που δυσχεραίνει την εύρυθμη λειτουργία των σχολικών μονάδων (όπως των ν. 4692/20 και 4823/21, 5056/23).
* Εδώ και τώρα επίλυση των προβλημάτων που προκύπτουν από το υφιστάμενο πλαίσιο για τη χρηματοδότηση των σχολείων με πολιτικές αποφάσεις των Δήμων.

**Ειδικά από τη Δημοτική Αρχή απαιτούμε:**

* για όσο χρονικό διάστημα υπάρχει εκκρεμότητα με την ολοκλήρωση των διαγωνισμών - να **πιστώνει άμεσα τις σχολικές μονάδες με νέα ποσά**, απλουστεύοντας το δυνατόν τις γραφειοκρατικές διαδικασίες που απαιτούνται αλλά και τον χρόνο διεκπεραίωσης αυτών,
* μέσω των αρμόδιων υπηρεσιών, **να ανταποκρίνεται τάχιστα** τόσο στα αιτήματα για προμήθειες υλικών (εξυπακούεται ότι πρέπει να παραδίδονται στον χώρο του σχολείου) όσο και στα αιτήματα για αποκατάσταση φθορών,
* να **πιστώσει άμεσα στις σχολικές  μονάδες το ποσό που ορίζουν οι σχετικές διατάξεις μέσω της παγίας προκαταβολής** (1.500 Ευρώ στις σχολικές μονάδες που λειτουργούν με 12 και πλέον αίθουσες διδασκαλίας (1.000 Ευρώ για το 2025 και 500 Ευρώ που τους οφείλονται από το 2024), καθώς και 500 Ευρώ στις λοιπές εκπαιδευτικές μονάδες,
* **να παρουσιάσει ένα ολοκληρωμένο σχέδιο καταγραφής (και ικανοποίησης) των αναγκών των σχολικών μονάδων** που θα περιλαμβάνουν όλο το φάσμα των αναγκών για την υποστήριξη του εκπαιδευτικού έργου (προμήθεια εκτυπωτικών, Η/Υ, βιντεοπροβολέων, διαδραστικών συστημάτων, τοποθέτηση κλιματιστικών, χρηματοδότηση για τις Σχολικές Βιβλιοθήκες, χρηματοδότηση εκπαιδευτικών δράσεων.

]

*Αγαπητοί γονείς, εκπαιδευτικοί και μαθητές*

Η κατάσταση αυτή, της οικονομικής ασφυξίας των εκπαιδευτικών μονάδων, **δεν μπορεί να συνεχιστεί!** Για το σκοπό αυτό, οι παραπάνω Φορείς διοργανώνουμε κινητοποίηση και

***καλούμε***

γονείς, εκπαιδευτικούς, μαθητές και ολάκερη την τοπική κοινωνία στο Δημαρχείο

**την Πέμπτη 6 Φεβρουαρίου και ώρα 13.30’,**

διεκδικώντας καλύτερες συνθήκες λειτουργίας για τα σχολεία του Δήμου μας και δημιουργώντας ένα **ασφαλές περιβάλλον** μάθησης για μαθητές και εκπαιδευτικούς.

Τέλος, ενημερώνουμε ότι την ανωτέρω ημέρα και ώρα έχει προγραμματιστεί συνάντηση των ΔΣ των εν λόγω Φορέων με τον Δήμαρχο (στην αίθουσα του Δημοτικού Συμβουλίου), γεγονός που **καθιστά ακόμη πιο επιβεβλημένη τη μαζική συμμετοχή** όλων μας σε αυτή τη διαμαρτυρία.

Από τα ΔΣ των Φορέων